b'\n_START_ARTICLE_\nDGE Hall\n_START_SECTION_\nKehidupan awal\n_START_PARAGRAPH_\nDaniel George Edward Hall dilahirkan pada 17 November 1891 dalam keluarga petani di Hertfordshire, England . Beliau mendapat pendidikan awal di Sekolah Tatabahasa Hitchin. Beliau memasuki Jabatan Sejarah di King College London (1913) dan lulus pada tahun 1916 dengan mendapat ijazah kepujian kelas pertama dalam Sejarah Moden, lantas memenangi Hadiah Memorial Gladstone. Beliau juga mendapat Ijazah Sarjana dari University of London dengan tesis \xe2\x80\x93 dasar luar Inggeris semasa pemerintahan Charles II. Semasa Perang Dunia Pertama, Hall berkhidmat sebagai tentera.\n_START_SECTION_\nKerjaya\n_START_PARAGRAPH_\nPada tahun 1919, beliau bekerja sebagai pensyarah sejarah di Royal Grammar School, Worcester. Beliau berkahwin Helen Eugenie Bank yang mengajar Sekolah Bedales, Hampshire._NEWLINE_Hall bekerja di Universiti Rangoon, Burma/Myanmar. Beliau tiba di Rangoon pada Mei 1921, beliau mendapati sukatan pelajaran sejarah tidak sesuai dengan universiti baharu itu dengan tumpuan pada Greece dan Rom klasik dan sejarah Eropah moden. Oleh itu, beliau menyediakan buku-buku teks yang bersesuaian dengan keperluan pelajar Burma. Tumpuannya ialah sejarah tempatan, budaya Burma dan kajian Asia._NEWLINE_Kertas kerjanya "Hubungan Inggeris dengan Burma, 1587-1686" disiarkan dalam Jurnal Persatuan Penyelidikan Myanmar, 1927. Hall dianugerahkan ijazah Doktor Kesusasteraan oleh Universiti London. Pada tahun 1934, Hall terpaksa meletak jawatan kerusi di Rangoon dan kembali ke England kerana masalah kesihatan keluarganya iaitu tidak boleh kekal di kawasan cuaca tropika. Sekembalinya ke England, Hall menjadi Guru Besar Caterham School di Surrey. Hall meninggalkan Caterham pada tahun 1949 apabila beliau dilantik sebagai pengerusi Jabatan Sejarah Asia Tenggara di Sekolah Pengajian Oriental dan Afrika, University of London. Buku Sejarah Asia Tenggara diterbitkan pada tahun 1955. Pada September 1959, Hall bersara dari University of London dan menjadi profesor tamu di Universiti Cornell. Beliau kembali ke England pada tahun 1973. Hall menerbitkan biografi Henry Burney pada tahun 1975._NEWLINE_Hall meninggal dunia pada 12 Oktober 1979.'